
Naslov: Spodnji Stari Grad bo nova krajevna skupnost

Napoved za voditelja:

Pred dnevi so svetniki krškega občinskega sveta podprli predlog, da se naselji Spodnji Stari Grad in Spodnja Libna izločita iz dosedanje krajevne skupnosti Dolenja vas. Krajani teh dveh naselij, ki imata ob sebi tako komunalno deponijo oz. zbirni center komunalnih odpadkov, kot lokacijo za trajno odlagališče nizko in srednje radioaktivnih odpadkov, so namreč nezadovoljni z odnosom, ki ga je vrsto let izkazovala njihova krajevna skupnost. Zato so se odločili, da gredo na svoje.

T- Iz Spodnjega Starega Gradu GORAN ROVAN /

X- Snemalec in montažer Jože Grajžl /

Krajani teh dveh naselij že vrsto let opozarjajo na mačehovski odnos, ki ga imata tako občina kot krajevna skupnost do njihovih problemov. Nezadovoljni so tudi glede delitve nadomestila za odlagališče jedrskih odpadkov. In zakaj so se odločili za osamosvojitev?

T- ANDREAS REPŠE /
X- odbor za ustanovitev krajevne skupnosti /

»Kraj je precej degradiran. V določenih postopkih, ki so se pa vodili v preteklosti pa nismo imeli besede oz. nismo imeli možnosti odločanja. To so si vzel pravico predstavniki krajevne skupnosti Dolenja vas s predsednikom na čelu, ki pa se za naše pravice ni zavzemal.«

Večina krajanov je za ustanovitev lastne krajevne skupnosti, nekateri pa menijo, da je to nepotrebno ali pa da je celo prepozno.

Kaj vi pričakujete od te nove krajevne skupnosti?

T- METKA KLOBASA /

»Nič kaj pomembnega, ne.«
T- MARTIN DRUGOVIČ /
«Ja jest mislim, da bi to moglo bit že prej, ne. Da je prepozno zdej 20 let, ne. Ker nas so stalno zapostavljal tuki in predsednik nas sploh ne jemlje resno, ne. Ker pa v glavnem denar gre od tuki, dela pa se večina v Dolenji vasi, nas se pa kar ignorira skuz, ne.«
Nova 16. krajevna skupnost v krški občini naj bi imela 310 prebivalcev in dve naselji. Zdaj mora krški župan sklicati zbor krajanov, kjer bodo določili meje in ime, jeseni pa bi že lahko izvedli volitve in izvolili svoje organe. 

